August 2012

August 2012, kroonika

2012. aasta august algas kolmapäeval ja lõppes 31 ööpäeva hiljem reedel.

1. august

 Ameerika Ühendriikides California osariigis esitas San Bernardino linn kohtule taotluse pankrotikaitse rakendamiseks. Vastava otsuse võttis linnavolikogu vastu 10. juulil. Linna eelave puudujääk on 46 miljonit USA dollarit.
 Gruusia president Mihheil Saakašvili määras parlamendivalimiste toimumise kuupäevaks 1. oktoobri.
 India lääneosas asuvas Pune linnas toimus õhtuse tipptunni ajal rida pommiplahvatusi. Üks inimene sai vigastada.
 Kreeka valitsuskoalitsiooni kuuluvad erakonnad jõudsid kokkuleppele uute kärpemeetmete rakendamises, mille koguväärtuseks on 11,5 miljardit eurot. Täiendavad kärpemeetmed olid eeltingimuseks Euroopa Liidult ja Rahvusvaheliselt Valuutafondilt jätkuva finantsabi saamiseks.
 Peruu politsei teatas ülisuure koguses võltsitud USA dollarite tabamisest. Konfiskeeritud valeraha koguväärtuseks oli 2,3 miljonit USA dollarit ja see kavatseti toimetada Ameerika Ühendriikidesse peidetuna suveniiride sisse.
 Türgis Sakarya provintsis hukkus autoõnnetuses Türgi Vabariigi rajaja Mustafa Kemal Atatürki adopteeritud tütar Ülkü Adatepe.
 Eesti kaardilahendusi tootva firma Regio juhatuse esimees Teet Jagomägi lahkus omal soovil ametist. Firma uueks tegevjuhiks sai Ülo Säre.

2. august

 Afganistani pealinna Kabuli idaosas viisid julgeolekujõud varahommikul läbi erioperatsiooni terrorirünnakuid kavandanud rühmituse liikmete kahjutuks tegemiseks. Kuus tundi kestnud tulevahetuses tapeti kaheksa terroristi.
 Ameerika Ühendriikides Illinois' osariigis sõitis Chicagost Kansas Citysse teel olnud firma Megabus kahekordne autobuss vastu betoonsillaposti. Õnnetuses hukkus üks inimene ja vähemalt 24 inimest sai haiglaravi vajavaid vigastusi.
 Egiptuses vannutati ametisse peaminister Hishām Qandīli valitsuskabinet. Kaitseministri ameti säilitas uues valitsuses ajutiselt riiki juhtinud Relvajõudude Ülemnõukogu esimees marssal Muḩammad Ḩusayn Ţanţāwī.
 Põhja-Korea pöördus Ühinenud Rahvaste Organisatsiooni poole palvega üleujutustes kannatanud elanikkonnale toiduabi eraldamiseks.
 Saksamaal Frankfurdis toimus Euroopa Keskpanga nõukogu koosolek. Kuna kohtumise järel ei avalikustatud, milliseid konkreetseid meetmeid kavatsetakse euroala stabiliseerimiseks rakendada, tõi kohtumine kaasa languse Euroopa aktsiaturgudel.
 Slovakkias esitati ametlik süüdistus Teise maailmasõja ajal 15 700 juudi tapmisele kaasaaitamises kahtlustatavale 97-aastasele ungarlasele László Csizsik-Csatáryle, kes vahistati juulis Budapestis ja viibib seal alates vahistamisest koduarestis.
 Venemaa president Vladimir Putin alustas visiiti Suurbritannias, et võtta pealtvaatajana osa 2012. aasta suveolümpiamängudest. Samal päeval Londonis antud intervjuus avaldas ta arvamust, et temavastaste aktsioonidega silma paistnud ja kohtu all viibivaid punkbändi Pussy Riot liikmeid ei peaks "väga karmilt" karistama.
 Ühinenud Rahvaste Organisatsiooni eriesindaja Süürias Kofi Annan teatas oma ametist lahkumisest.

3. august

 Ameerika Ühendriikide riigisekretär Hillary Clinton alustas oma Aafrika ringreisi raames ametlikku visiiti Lõuna-Sudaanis.
 Brasiilias algas riigi ajaloo suurim korruptsiooniprotsess, kus häälte ostmises süüdistatutena on kohtupingis 38 valitseva Töölispartei poliitikut, teiste seas ka mitmed endised ministrid.
 Curaçao peaminister Gerrit Schotte astus ametist tagasi.
 Fidži kohus mõistis korruptsioonis süüdi riigi endise peaministri Laisenia Qarase ja määra talle üheaastase vanglakaristuse.
 Mongoolia pealinnas Ulaanbaataris mõistis kohus riigi endise presidendi Nambarõn Enhbajari süüdi korruptsioonis ja määras talle nelja-aastane vanglakaristus.
 Paapua Uus-Guinea parlament valis häältega 94:12 riigi peaministriks ka seni valitsust juhtinud Peter O'Neilli.
 Ukraina president Viktor Janukovõtš allkirjastas seaduse, mille kohaselt paigutatakse parlamendivalimiste ajaks valimiste aususe ja läbipaistvuse tagamiseks kõigisse valimisjaoskondadesse veebikaamerad. Riigieelarvest eraldatakse uue süsteemi rakendamiseks 993,6 miljonit Ukraina grivnat.
 Valgevene saatis riigist välja Rootsi suursaadiku Stefan Erikssoni, süüdistades teda opositsioonirühmituste esindajatega kohtumises ja kahe riigi vaheliste suhete hävitamises.
 Eestis astus tagasi Rakvere linnapea Andres Jaadla.
 Eestis teatas pärast ajakirja kahe numbri ilmumist ametist lahkumisest ajakirja Forbes eestikeelse väljaande peatoimetaja Vallo Toomet, tuues oma otsuse põhjuseks liiga suure töökoormuse ja vastuolud oma vahetute ülemustega Lätis.

4. august

 Afganistani parlament avaldas umbusaldust riigi siseministrile ja kaitseministrile ning nõudis president Ḩāmid Karzaylt nende väljavahetamist.
 Jeemeni lõunaosas Abyāni kubernerkonnas toimunud matuste ajal aset leidnud enesetapurünnakus hukkus 45 ja sai vigastada veel üle 30 inimese.
 Lõuna-Aafrika Vabariigi sportlasest Oscar Pistoriusest sai maailma spordiajaloo esimene amputeeritud jalgadega jooksja, kes on osalenud olümpiamängudel. Pistorius pidas oma esimese olümpiavõistluse 2012. aasta suveolümpiamängudel Londonis, osaledes 400 meetri jooksus.
 Nigeeria rannikul Nigeri delta piirkonnas ründasid relvastatud isikud naftat transportinud laeva, mõrvasid kaks Nigeeria meremeest ning röövisid neli välismaalast, kes olid pärit Indoneesiast, Iraanist, Malaisiast ja Taist.
 Serbia parlament võttis vastu uue keskpanga seaduse, mis kaotas panga sõltumatuse seadusandlikust ja täitevvõimust ning kehtestas parlamendi kontrolli keskpanga juhatuse tegevuse üle. Nii Euroopa Liit kui ka Rahvusvaheline Valuutafond olid seaduse juba enne selle vastuvõtmist hukka mõistnud. 
 Süüria pealinnas Damaskuses võtsid Süüria mässulised vangi 48 Iraani palverändurit. Vaba Süüria Armee andmetel ei olnud aga tegemist palverändurite, vaid Iraani Islamirevolutsiooni Kaardiväe ohvitseridega. Iraan pöördus abipalvega oma kodanike vabastamiseks Katari ja Türgi võimude poole.
 Türgi kõrgeim sõjaväenõukogu saatis erru 55 kõrgemat ohvitseri, teiste seas 40 kindralit ja admirali, kes on erinevates vandenõudes osalemise kahtlustustega vahi alla võetud.
 Eesti firma Tulisilm bussiga juhtus Venemaal Pihkva oblastis liiklusõnnetus. Bussijuht jäi roolis magama ja buss sõitis Petseri rajoonis Burovenki küla lähistel kraavi. 7 inimest vajasid haiglaravi, 8 inimesele anti esmaabi kohapeal ja 7 inimest pääsesid õnnetusest vigastusteta. Bussis viibinud reisijad olid Peterburi elanikud, kes olid teel oma kodulinnast Tallinnasse.

5. august

 Afganistani president Ḩāmid Karzay nõustus ametist vabastama eelmisel päeval parlamendis umbusaldatud kaitseministri Abdul Rahim Wardaki ja siseministri Bismillah Khan Mohammadi, kuid jättis mõlemad mehed kuni uute ministrikandidaatide leidmiseni edasi ministri kohusetäitjaks.
 Ameerika Ühendriikides Wisconsini osariigis Oak Creekis avas relvastatud mees sikhide templis jumalateenistuse ajal tule. Rünnakus hukkus kuus inimest. Tulistaja tapeti hiljem politseiga toimunud tulevahetuses, enne õnnestus tal veel raskelt haavata ühte politseinikku.
 Egiptuse ja Iisraeli piiril ründasid relvastatud isikud kohaliku aja järgi kella 20 paiku Rafaḩi piiripunkti ning tapsid seal 16 Egiptuse piirivalvurit. Ründajad kaaperdasid kaks soomusautot, millega üritasid tungida Iisraeli territooriumile. Üks soomusauto plahvatas ise, teise tegid kahjutuks Iisraeli õhujõud. Kokku leidsid Iisraeli kaitsejõud kaheksa rünnakus osalenud isiku surnukehad.
 Kongo Vabariigis toimus parlamendivalimiste teine voor, millega täideti 67 parlamendikohta. Valimised võitis Kongo Tööpartei, mis võitis 32 kohta ja sai sellega 136-liikmelises parlamendis kokku 89 kohta.
 Nigeerias Damaturu linnas rammis lõhkeainega täidetud autos viibinud enesetaputerrorist sõjaväekonvoid. Toimunud plahvatuses hukkus kuus sõdurit ja kaks tsiviilisikut.
 Türgis Hakkari provintsis ründasid Kurdistani Töölispartei võitlejad öösel Türgi piiripunkti. Toimunud kokkupõrkes hukkus 19 inimest, teiste seas 11 Türgi sõdurit. Veel 15 sõdurit sai rünnakus vigastada.
 Vietnami pealinnas Hanois toimus riigi esimene geiparaad, kus osales üle saja inimese.

6. august

 Ameerika Ühendriikide kosmoseagentuuri NASA kulgur Curiosity maandus Greenwichi aja järgi kell 5.32 Marsil, et alustada kaheaastast missiooni eesmärgiga leida tõendeid elu kunagisest eksisteerimisest planeedil.
 Elevandiluuranniku suurimas linnas Abidjanis korraldasid relvastatud isikud kohaliku aja järgi kell 3.30 rünnaku sõjaväebaasile. Hukkus vähemalt kuus sõdurit, ükski organisatsioon rünnaku eest vastutust ei võtnud.
 Jaapanis mälestati 1945. aastal toimunud Hiroshima tuumapommirünnaku ohvreid. Esimest korda osales mälestusüritustel rünnakuks korralduse andnud Ameerika Ühendriikide presidendi Harry Trumani järeltulija, tema tütrepoeg Clifton Truman Daniel.
 Kreeka politsei teatas, et vahistas viimastel päevadel toimunud haarangute käigus Ateenas umbes 6000 illegaalset immigranti, kellest 1600 kavatsetakse riigist välja saata.
 Rumeenias astus ametist tagasi siseminister Ioan Rus. Uueks siseministriks nimetati Mircea Dusa. Valitsuskabinetis tehti ka muid muudatusi, välisministri portfelli sai Titus Corlatean.
 Süüria peaminister Riyāḑ Farīd Ḩijāb põgenes koos kahe oma valitsuskabineti liikmega Jordaaniasse ja teatas üleminekust valitsusvastaste jõudude poolele. President Bashār al-Asad nimetas peaministri kohusetäitjaks Umar Ibrāhīm Ğalāwanjī.
 Uus-Meremaa Põhjasaarel aktiviseerus kohaliku aja järgi veidi enne keskööd Tongariro vulkaan, mis tegutses viimati 115 aastat tagasi. Vulkaan paiskas õhku tuhapilvi, mis katkestasid lennuliikluse ja sundisid võime sulgema maanteid.
 Venemaal Tšetšeeni Vabariigi pealinnas Groznõis hukkus enesetaputerroristi rünnakus kolm Venemaa sõdurit, mitmed tsiviilisikud said rünnaku käigus erineva raskusastmega vigastusi.
 Eestis Tartus algas 11. augustini kestev armastusfilmide festival tARTuFF.
 Eesti maadleja Heiki Nabi tõi Eestile 2012. aasta suveolümpiamängude esimese medali, saavutades Kreeka-Rooma maadluse raskekaalu finaalis teise koha.
 Eestis sai teatavaks, et Vene Õigeusu Kirikut oma organisatsiooni veebilehel kritiseerinud Karjala blogija ja kodanikuõiguste aktivist, Venemaal tagaotsitavaks kuulutatud Maksim Jefimov palus Eestis poliitilist varjupaika.

7. august

 Egiptuse õhujõud korraldasid Siinai poolsaarel rünnaku oletatavate islamiäärmuslaste vastu. Rünnakus hukkus vähemalt 20 inimest.
 Mali põhjaosas tunnustamata Azawadi riigi loonud tuareegide üks organisatsioone, äärmusislamistlik Ansar Dine teatas nõustumisest Burkina Faso vahendatavate läbirääkimistega.
 Nigeerias Kogi osariigis Okene linnas korraldasid relvastatud isikud rünnaku kirikule. Tulistamises hukkus 19 inimest, rünnakus kahtlustatakse islamistlikku rühmitust Boko Haram.
 Venemaal Moskvas Hamovniki kohtus taotles prokurör Aleksei Nikiforov punkansambli Pussy Riot liikmetele kolme aasta pikkust vanglakaristust.
 Venemaa president Vladimir Putin nimetas Novgorodi oblasti senise kuberneri Sergei Mitini kuberneri kohusetäitjaks kuni uue kuberneri valimisteni.
 Eesti kettaheitja Gerd Kanter saavutas 2012. aasta suveolümpiamängudel kettaheite lõppvõistlusel tulemusega 68,03 kolmanda koha, tuues sellega Eestile nende olümpiamängude teise medali.
 Eesti kaitseminister Urmas Reinsalu nimetas õhuväe ülemaks kolonelleitnant Jaak Tarieni, kes astub ametisse 15. augustil. Õhuväe senine ülem brigaadikindral Valeri Saar asub teenistusse Eesti sõjalise esindajana NATO juures.

8. august

 Ameerika Ühendriikide California osariigi lõunaosa tabas 4,5-magnituudine maavärin, mille kese asus 8 kilomeetri kaugusel Placentia linnast. Olulisi kahjustusi maavärinaga ei kaasnenud.
 Ida-Timoril vannutati ametisse peaminister Xanana Gusmão uus valitsuskabinet.
 Pakistani ülemkohus kutsus riigi peaministri Raja Pervez Ashrafi aru andma, miks ta ei ole taasavanud president Asif Ali Zardari vastu esitatud korruptsioonisüüdistuste menetlemist. Soovimatuse tõttu neid süüdistusi menetleda tagandas kohus 19. juunil ametist Ashrafi eelkäija Yousaf Raza Gillani.
 Ukraina president Viktor Janukovõtš allkirjastas vastuolulise seaduse, mis andis riigis ametliku kohaliku ja/või vähemuskeele staatuse 18 eri keelele. Kõige enam laienes seadusega võimalus kasutada vene keelt ametlikus asjaajamises.
 Eesti Vabariigi Valitsuse residentsis Stenbocki majas toimus avatud uste päev.
 XII Riigikogu kogunes erakorralisele istungile, et arutada Eesti ühinemist Euroopa stabiilsusmehhanismiga (ESM). 86 poolthäälega läbis ESMi ratifitseerimise eelnõu parlamendis esimese lugemise. Istungi eel ja ajal toimus Riigikogu hoone ees meeleavaldus, kus nõuti ESMi küsimuse otsustamist rahvahääletusel.
 Eesti rahvusliku lennukompanii Estonian Airi Oslost Tallinnasse teel olnud reisilennuk oli sunnitud sooritama Stockholmis erakorralise vahemaandumise, sest lennuki pardal puhkes kahe venekeelse reisija vahel kaklus, mida pardapersonal lahutada ei suutnud. Stockholmi lennujaamas anti korrarikkujad üle Rootsi politseile.

9. august

 Jaapani peaministri Yoshihiko Noda valitsuskabinet võitis parlamendis toimunud usaldushääletuse. Valitsuse umbusaldamist toetas 86 liiget, valitsuse ametis jätkamise poolt oli 246 liiget.
 Liibüa pealinnas Tripolis andis Rahvuslik Üleminekunõukogu oma volitused üle demokraatlikult valitud parlamendile Rahvuskongressile. 
 Süüria president Bashār al-Asad nimetas riigi uueks peaministriks Wael Nader al-Halqi.
 Eesti president Toomas Hendrik Ilves alustas 13. augustini kestnud visiiti Londonis, et osaleda pealtvaatajana 2012. aasta suveolümpiamängudel.

10. august

 Ameerika Ühendriikide riigisekretär Hillary Clinton saabus Türgisse, et alustada läbirääkimisi Süüria kriisile võimalike lahenduste leidmiseks.
 Ghana pealinnas Accras toimusid president John Atta Millsi ametlikud matused. Matustel osalesid 18 Aafrika riigi juhid, samuti Ameerika Ühendriikide riigisekretär Hillary Clinton.
 Jaapani parlament kiitis lõpphääletusel heaks valitseva Demokraatliku Partei algatatud seaduseelnõu, mille kohaselt kahekordistatakse 2015. aastaks riigis kehtivat müügimaksu määra 10 protsendini.
 Mongoolia peaministrina astus ametisse Norovõn Altanhujag.
 Eesti haridus- ja teadusminister Jaak Aaviksoo nimetas Narva Kutseõppekeskuse uueks direktoriks teeneka haridustöötja ja endise Tartu abilinnapea Jüri Sasi.

11. august

 Ameerika Ühendriikides avalikustas Vabariikliku Partei presidendikandidaat Mitt Romney, et on valinud oma asepresidendikandidaadiks Esindajatekojas Wisconsini osariiki esindava Paul Ryani.
 Iraani loodeosas Ida-Aserbaidžaani provintsis toimus pärastlõunal kaks tugevat maavärinat, mille tugevuseks mõõdeti 6,3 magnituudi Richteri skaalal. Ametlikel andmetel hukkus 306 inimest ja 3037 inimest sai eri raskusastmega vigastusi. Suurematest linnadest põhjustasid maavärinad enim kahju Tabrīzile ja Aharile.
 Itaalias Rooma lähistel Affile külas avati mälestussammas Itaalia sõjaväelasele marrsal Rodolfo Grazianile. Samba avamine põhjustas üleriigilise skandaali, sest Graziani oli tuntud oma brutaalsete meetmete poolest Etioopia ja Liibüa elanikkonna vastu ning mõisteti Teise maailmasõja lõpul sõjakurjategijana 19 aastaks vangi.
 Eestis Tallinnas Pirita kloostri varemetes algas 20. augustini kestev muusika- ja teatriüritus Birgitta Festival.

12. august

 Egiptuses läks erru riigi kauaaegne kaitseminister ja Relvajõudude Ülemnõukogu endine esimees marssal Muḩammad Ḩusayn Ţanţāwī.
 Lõuna-Koreas Yeosu linnas lõppes maailmanäitus Expo 2012.
 Suurbritannia pealinnas Londonis lõppesid 2012. aasta suveolümpiamängud.

13. august

 Tuneesia pealinnas Tunises toimus tuhandete osavõtjatega meeleavaldus, kus protesteeriti islamistliku valitsuse kavade vastu piirata naiste õigusi.
 Ukrainas sai Odessa linnast esimene omavalitsus, kus vene keelele anti vastavalt uuele keeleseadusele regionaalse keele staatus. Linnanõukogu erakorralisel istungil hääletas 120 liikmest selle poolt 78 linnanõukogu liiget.
 Eestis Tallinnas Vabaduse väljakul toimus 2012. aasta suveolümpiamängudel medali võitnud Eesti sportlaste Gerd Kanteri ja Heiki Nabi pidulik tervitamistseremoonia.

14. august

 Ameerika Ühendriikide meediakontsern The New York Times Company teatas, et BBC senine peadirektor Mark Thompson alustab novembrist tööd kontserni uue tegevjuhina.
 Argentina pealinnas Buenos Aireses algas kohtuprotsess korruptsioonis süüdistatava ekspresidendi Fernando de la Rúa üle.
 Austraalia parlamendi alamkoda kiitis heaks seaduseelnõu, mis lubab poliitilise varjupaiga taotlejate jaoks avada menetlemiskeskused Paapua Uus-Guineas ja Naurul. Taolised laagrid eksisteerisid ka varem, kuid valitsev Austraalia Tööpartei lasi need peaminister Kevin Ruddi valitsusajal 2008. aastal sulgeda.
 Hiina kaubandusministeerium teatas, et on allkirjastanud Põhja-Koreaga lepingud majanduskoostöö tihendamiseks. Lepingud näevad ette kahe riigi koostöös Põhja-Korea territooriumile kahe erimajandustsooni rajamise.
 Eestis viibis ametlikul visiidil Saksamaa asekantsler, majandus- ja tehnoloogiaminister Philipp Rösler. Visiidi raames kohtus ta peaminister Andrus Ansipiga.

15. august

 Ukrainas sai Odessa oblastist teine omavalitsus, kus vene keelele anti vastavalt uuele keeleseadusele regionaalse keele staatus. Selle poolt hääletas 98 oblastinõukogu liiget.
 Eestis Ämari lennubaasis andis senine õhuväe ülem brigaadikindral Valeri Saar ameti üle kolonelleitnant Jaak Tarienile. Tseremoonial osalesid ka kaitseminister Urmas Reinsalu ja Kaitseväe juhataja brigaadikindral Riho Terras.

16. august

 Afganistani lõunaosas Kandahāri provintsis kukkus alla Sikorsky UH-60 Black Hawk helikopter. Õnnetuses hukkusid helikopteri pardal viibinud 4 Afganistani ja 7 Ameerika Ühendriikide sõdurit.
 Dominikaani Vabariigi presidendiks vannutati Danilo Medina.
 Ecuadori välisminister Ricardo Patiño teatas, et Ecuadori valitsus otsustas rahuldada WikiLeaksi asutaja Julian Assange'i asüülitaotluse. Suurbritannia võimud lubasid vaatamata sellele end Ecuadori Londoni saatkonnas varjava Assange'i vahistada kohe kui ta saatkonna territooriumilt peaks lahkuma.
 Islandil Reykjavíkis sooritas hädamaandumise New Yorgist Moskvasse teel olnud lennufirmale Aeroflot kuuluv reisilennuk, sest lennuki meeskonda teavitati võimalikust lõhkekehast lennuki pardal. 
 Pakistanis Kamra linna lähistel ründasid relvastatud isikud varahommikul õhujõudude baasi. Mitu tundi kestnud tulevahetuses hukkus üks sõdur ja kaheksa võitlejat, baasi komandör sai raskelt haavata. 
 Tšiili politsei vahistas pealinnas Santiagos 139 peamiselt teismelist õpilast, kes olid osalenud nädalaid kestnud protestiaktsioonides ja võtnud enda valdusse kolm koolihoonet. Õpilased avaldasid sellega meelt valitsuse hariduspoliitika vastu.
 Vene Õigeusu Kiriku pea, Moskva ja kogu Venemaa patriarh Kirill alustas neli päeva kestnud ametlikku visiiti Poolas.
 Ühinenud Rahvaste Organisatsioon lõpetas ennetähtaegselt oma sõjalise vaatlusmissiooni Süürias, tuues põhjuseks missiooni jätkamiseks vajalike eeltingimuste täitmata jätmise Süüria võimude poolt.
 Eesti valitsus kutsus Tööandjate Keskliidu ettepanekul Eesti Haigekassa nõukogust tagasi Allar Jõksi, Tiit Kuuli ja Kristiina Siimari ning nimetas nõukogu uuteks liikmeteks Aimar Altosaare, Andres Viisemanni ja Sven Pertensi.

17. august

 Saksamaa konstitutsioonikohus otsustas, et Saksamaa relvajõududel on äärmuslikes olukordades edaspidi õigus kasutada oma relvastust ka riigisisestes operatsioonides. Otsus pidas silmas eelkõige efektiivset vastulööki relvastatud terroristidele, kuid on ajaloolise tähtsusega, sest pärast 1945. aastat pole Saksamaa armeel olnud õigust riigisisestes relvastatud operatsioonides osaleda.
 Venemaal Moskvas mõistis kohus punkansambli Pussy Riot kolm liiget Nadežda Tolokonnikova, Marija Aljohhina ja Jekaterina Samutsevitši süüdi "usulisest vihkamisest ja vaenu õhutamisest lähtuvas huligaansuses" ning määras neile kaheaastase vanglakaristuse.
 Ühinenud Rahvaste Organisatsioon kinnitas oma uueks eriesindajaks Süürias Alžeeria veterandiplomaadi Lakhdar Brahimi.
 Eestis Valgas algas kahepäevane Rahvusvaheline Valga militaarajaloo festival.

18. august

 Filipiinidel Masbate saare lähistel merel toimunud lennuõnnetuses hukkus riigi siseminister Jesse Robredo.
 Jeemeni lõunaosas Adeni linnas korraldasid terroriorganisatsiooniga Al-Qā‘idah seotud võitlejad rünnaku luureametkonna peakorterile. Rünnakus hukkus 14 inimest.
 Eestis Alatskivil Liivi Muuseumis valiti Eesti Kirjanikuks 2012 teoloog ja ulmekirjanik Meelis Friedenthal, kes pälvis ühtlasi ka Jaan Krossi nimelise eripreemia.

19. august

 Ameerika Ühendriikides Los Angeleses sooritas enesetapu 68-aastane Briti päritolu filmilavastaja Tony Scott, hüpates alla Vincent Thomase sillalt.
 Liibüa pealinnas Tripolis plahvatas kaks autopommi, üks naiste sõjaväeakadeemia juures, teine siseministeeriumi hoone lähistel. Plahvatustes hukkus kaks inimest. Tegemist oli esimeste ohvreid nõudnud pommirünnakutega alates diktaator Mu‘ammar al-Qadhdhāfī kukutamisest 2011. aastal.
 Sudaanis Nuba mägedes kukkus alla lennuk 32 inimesega pardal. Kõik lennukis viibinud hukkusid. Hukkunute seas olid Sudaani usuasjade minister, mitu kõrget ohvitseri ja julgeolekuametnikku ning Õigluse Partei esimees.
 Eestis Haapsalus anti üle kodukaunistamise auhinnad. Auhindade üleandmise tseremoonial osales ka president Toomas Hendrik Ilves.

20. august

 Ameerika Ühendriikide Esindajatekoja liige ja Senati kandidaat Missouri osariigist, Vabariiklikusse Parteisse kuuluv Todd Akin põhjustas üleriigilise skandaali kui teatas teleintervjuus oma vastuseisu abortidele kommenteerides, et vägistamise puhul on rasestumise tõenäosus kaduvväike ja seetõttu ei ole vägistamine enamasti üldse legitiimne põhjus abordi sooritamiseks. Hiljem Akin vabandas oma ebakorrektse väljendusviisi pärast, kuid mitmed Vabariikliku Partei juhtivpoliitikud eesotsas presidendikandidaadi Mitt Romneyga pidasid vajalikuks end kiiresti Akini väidetest distantseerida.
 Etioopia peaminister Meles Zenawi suri. Peaministri kohuseid asus täitma asepeaminister Hailemariam Desalegn.
 Hiinas mõistis kohus Briti ärimehe Neil Heywoodi tapmises süüdi tunnistatud Gu Kailaile surmanuhtluse. Gu Kailai on Chongqingi parteikomitee endise esimehe Bo Xilai abikaasa ja Heywoodi tapmist kasutati Bo vastaste poolt ettekäändena tema tagandamiseks juhtivatest parteiametitest.
 Malis moodustati uus rahvusliku ühtsuse valitsus, mille juhiks jäi senine ajutise valitsuse peaminister Cheick Modibo Diarra.
 Myanmari võimud teatasid ajakirjandusele kehtiva tsensuuri tühistamisest ja eraväljaannete seadustamisest.
 Somaalias astus ametisse parlamendi uus koosseis, mille esimeseks suuremaks ülesandeks on riigile uue presidendi valimine.
 Türgis Gaziantepi linnas plahvatas politseijaoskonna ees autopomm. Rünnakus hukkus üheksa inimest, teiste seas neli last, ja veel 69 inimest sai eri raskusastmega vigastusi.
 Uus-Meremaa peaminister John Key teatas, et tema valitsus lõpetab sõjalise missiooni Afganistanis 2013. aasta alguses, enne varem välja kuulutatud tähtaega. Peaministri otsust mõjutas ilmselt kolme Uus-Meremaa sõduri hukkumine eelmisel päeval toimunud teeäärse pommi plahvatuses Bāmīāni provintsis.
 Ühinenud Rahvaste Organisatsioon lõpetas oma sõjalise vaatlusmissiooni Süürias.
 Eestis Tartus algas Aasia-Euroopa Fondi suveülikool, kus osales üle 40 noore 34 Aasia ja Euroopa riigist. Suveülikooli avas haridus- ja teadusministeeriumi saalis minister Jaak Aaviksoo.

21. august

 Paraguay valimiskohus määras presidendivalimiste toimumise kuupäevaks 21. aprilli.
 Rumeenia konstitutsioonikohus tühistas 29. juulil toimunud presidendi ametist tagandamise rahvahääletuse tulemused, kuna referendumil osalenute arv jäi alla nõutud 50 protsendi piiri. Konstitutsioonikohtu otsus võimaldas president Traian Băsescul asuda taas oma ametikohuseid täitma.
 Eesti sotsiaalminister Hanno Pevkur viibis ringsõidul Ida-Virumaal. Visiidil keskendus ta peamiselt piirkonna tervishoiu- ja hoolekandeasutuste külastamisele.
 Eesti president Toomas Hendrik Ilves alustas neli päeva kestnud mitteametlikku visiiti Poolas, mille raames kohtus ta oma Poola kolleegi Bronisław Komorowskiga.

22. august

 Egiptust külastas Rahvusvahelise Valuutafondi peadirektor Christine Lagarde, kellele Egiptuse võimud esitasid taotluse 4,8 miljardi USA dollari suuruse laenu saamiseks riigi raskustes majanduse elavdamiseks. 
 Kreeka peaminister Antónis Samarás teatas intervjuus Saksamaa ajalehele Bild ja kohtumisel eurorühma presidendi Jean-Claude Junckeriga, et soovib täiendavate kärpemeetmete täielikuks rakendamiseks kaks aastat ajapikendust, põhjendades seda vajadusega anda Kreeka majandusele rohkem taastumisruumi.
 Kõrgõzstanis lagunes valitsuskoalitsioon, millest lahkusid rahulolematuse tõttu peaminister Ömürbek Babanovi tööga kaks erakonda.
 Leedus andis Vilniuse ringkonnakohus loa pankrotistunud ja seejärel riigistatud panga Snoras likvideerimiseks.
 Senegal ja Aafrika Liit jõudsid kokkuleppele eritribunali moodustamises, mis hakkab kohut mõistma Senegalis eksiilis elava Tšaadi ekspresidendi Hissené Habré üle. 
 Sri Lanka valitsus sulges kaks kuud kestnud õppejõudude streigi tõttu peaaegu kõik riigi ülikoolid. Õppejõud on protesteerinud valitsuse hariduspoliitika vastu, süüdistades valitsust kavades kõrgkoolid osaliselt erastada.
 Venemaast sai ametlikult Maailma Kaubandusorganisatsiooni liikmesriik.
 Eestisse saabus kolmepäevasele ametlikule visiidile Poola kaitseväe juhataja kindral Mieczysław Cieniuch, kes kohtus visiidi raames kaitseminister Urmas Reinsalu ja Eesti Kaitseväe juhataja brigaadikindral Riho Terrasega.

23. august

 Ameerika Ühendriikides lükkas New Yorgi osariigi vanglate administratsioon tagasi muusik John Lennoni mõrvari Mark David Chapmani seitsmenda armuandmispalve.
 Austraalia peaminister Julia Gillard teatas, et tema valitsus suurendab vastavalt ekspertide paneeli soovitusele aastas vastuvõetavate immigrantide hulka 45 protsenti ehk seniselt 13 750 inimeselt 20 000 inimeseni.
 Läti pealinnas Riias toimus Baltimaade välisministrite ja Saksamaa välisministri Guido Westerwelle kohtumine.
 Sloveenia pealinna Ljubljana lähistel kukkus tormi tõttu alla ja süttis põlema kuumaõhupall 32 inimesega pardal. Õnnetuses hukkus 4 inimest ja 21 inimest sai vigastada, neist 8 vigastused olid väga tõsised.
 Eestis viibis ühepäevasel visiidil Läti põllumajandusminister Laimdota Straujuma, kes kohtus oma Eesti kolleegi Helir-Valdor Seederiga.

24. august

 Ameerika Ühendriikides California osariigis San Jose linnas tunnistas kohus Lõuna-Korea elektroonikafirma Samsungi süüdi Ameerika Ühendriikide tarkvarafirma Apple Inc. patentide rikkumises ning nutitelefonide ja tahvelarvutite kavandite varastamises. Kohus määras Apple'i kasuks kahjutasu summas 1,05 miljardit USA dollarit. Samsung lubas kohtuotsuse edasi kaevata.
 Kõrgõzstani president Almazbek Atambajev tagandas seoses valitsuskoalitsiooni lagunemisega ametist peaminister Ömürbek Babanovi valitsuskabineti.
 Leedus algas Baltimaade peaministrite kolmepäevane töökohtumine.
 Norras tunnistas Oslo kohus Anders Behring Breiviki süüdivaks ja määras talle 77 inimese tapmise eest 21 aasta pikkuse vanglakaristuse.
 Eestis Tallinnas Tallinna Tehnikaülikoolis toimus Isamaa ja Res Publica Liidu hariduskonverents.

25. august

 Ameerika Ühendriikides suri 29. juulil 1969 esimese inimesena Kuu pinnale astunud astronaut Neil Armstrong.
 Haitil hukkus troopilise tormi Isaaci toodud tugeva tuule ja vihmasadude tõttu vähemalt neli inimest.
 Ukraina võimud andsid Venemaale välja president Vladimir Putini atentaadi ettevalmistamises kahtlustatava Kasahstani kodaniku Ilja Pjanzini.
 Venezuelas Falcóni osariigis Amuays asuvas riigi suurimas naftatöötlemistehases toimus plahvatus, milles hukkus 26 inimest ja veel vähemalt 80 inimest sai eri raskusastmega vigastusi. Kannatada said ka mitmed tehase läheduses asunud majad. Ohvrite mälestamiseks kuulutati välja kolmepäevane üleriigiline lein.
 Eestis Tallinna lauluväljakul toimus Ameerika Ühendriikide popstaari Lady Gaga vabaõhukontsert, kus osales hinnanguliselt umbes 15 000 inimest.
 Voyager 1 sisenes tähtedevahelisse ruumi.

26. august

 Hiina põhjaosas Yanani linnas toimus kohaliku aja järgi öösel kella 2 paiku rohkete inimohvritega liiklusõnnetus, kui kokku põrkasid buss ja metaangaasi laadungiga tsisternauto. Kokkupõrke tõttu toimus plahvatus ja mõlemad sõidukid süttisid põlema, hukkus 36 inimest.
 Iraani pealinnas Teheranis algas 31. augustini kestev Mitteühinemisliikumise riikide 16. tippkohtumine. 
 Nigeeria valitsus kinnitas, et on alustanud mitteametlikke läbirääkimisi viimastel aastatel riigis arvukalt terrorirünnakuid korraldanud islamistliku rühmitusega Boko Haram.
 Eestisse saabus ametlikule visiidile Poola välisminister Radosław Sikorski, kes kohtus oma visiidi esimesel päeval president Toomas Hendrik Ilvese ja visiidi teisel päeval välisminister Urmas Paetiga.

27. august

 Afganistani lõunaosas Helmandi provintsis leiti 17 maha raiutud peadega tsiviilisiku surnukehad. Muusikat kuulanud ja tantsinud seltskonda olid rünnanud islamiliikumise Ţālebān võitlejad ja nad tapnud.
 Réunioni prefektina astus ametisse Jean-Luc Marx.
 Rumeenia president Traian Băsescu asus vastavalt konstitutsioonikohtu otsusele taas oma ametikohuseid täitma.
 Togo opositsiooniliikumiste ühendus "Päästame Togo" algatusel algas riigis naiste ühenädalane seksistreik, mille eesmärk on mõjutada Togo mehi toetama opositsiooniliste naiste nõudmist president Faure Gnassingbé ametist lahkumiseks.
 Venemaal esitasid punkansambli Pussy Riot advokaadid edasikaebuse 17. augustil ansambli kolmele liikmele langetatud kohtuotsuse suhtes, millega neile määrati kaheaastane vanglakaristus.
 Eestis ühines ametlikult Tallinna Ülikooliga Tallinna Pedagoogiline Seminar, millest sai Tallinna Ülikooli kolledž. Uues staatuses hakkas seminar kandma ametlikku nime Tallinna Ülikooli Pedagoogiline Seminar.
 Eesti Haigekassa nõukogu valis kolmandal katsel Haigekassa uueks juhatuse esimeheks Tanel Rossi, kelle poolt oli 11 ja vastu 4 nõukogu liiget.
 Eesti Töötukassa nõukogu uueks esimeheks valiti Tööandjate Keskliidu juht Tarmo Kriis.
 Tallinnas algas Idapartnerluse Keskuse korraldatud ja Valgevene kodanikuühiskonna esindajatele suunatud kolmepäevane seminar, mille avasid Eesti välisminister Urmas Paet ja Poola välisminister Radosław Sikorski.

28. august

 Ameerika Ühendriikides Florida osariigis Tampas algas Vabariikliku Partei valimiskongress.
 Hispaanias esitas rahalistesse raskustesse sattunud Kataloonia autonoomne piirkond keskvalitsusele taotluse 5 miljardi euro suuruse lisatoetuse saamiseks.
 Keenias Mombasa linnas visati politseinike sekka granaat. Hukkus 1 politseinik, veel 16 sai vigastada.
 Prantsusmaa võimud algatasid juurdluse Palestiina Vabastusorganisatsiooni kauaaegse juhi Yāsir ‘Arafāti surma asjus, tuginedes hiljutistele uurimistulemustele, et ‘Arafātile kuulunud esemetelt leiti surmava radioaktiivse aine polooniumi jääke.
 Senegali president Macky Sall teatas kavatsusest esitada eelnõu parlamendi ülemkoja kaotamiseks, et kasutada selle ülalpidamisest vabanevat raha üleujutuskahjude likvideerimiseks.
 Ukraina konstitutsioonikohus kiitis heaks Regioonide Partei parlamendile esitatud seaduseelnõu, mis kaotab põhiseadusest punkti parlamendiliikmete saadikupuutumatuse kohta.
 Venemaal Dagestanis tappis naissoost enesetaputerrorist piirkonna muslimite vaimse juhi, 74-aastase šeik Said Afandi Tširkeiski. Lisaks šeigile ja mõrvarile hukkus rünnakus veel kuus inimest.
 Eestis viibis ühepäevasel ametlikul visiidil Taani välisminister Villy Søvndal, kes kohtus oma visiidi raames peaminister Andrus Ansipi ja välisminister Urmas Paetiga.

29. august

 Hiina pealinnas Pekingis algasid pärast nelja-aastast pausi Jaapani ja Põhja-Korea läbirääkimised, mille keskmes on sel korral Teises maailmasõjas Korea poolsaarel langenud Jaapani sõdurite säilmete tagastamine.
 India peaminister Manmohan Singh alustas ametlikku visiiti Iraanis, et osaleda Mitteühinemisliikumise tippkohtumisel, kuid samas on tema kavas ka eraviisilised kohtumised nii Iraani kui Pakistani riigipeadega.
 Tšehhis lahkus ametist politseipresident Petr Lessy, kellele esitati süüdistus talle allunud politseiametniku laimamises. Samal päeval vallandas siseminister Jan Kubice Lessy politseisüsteemist ja nimetas uueks politseipresidendiks Lessy senise asetäitja Martin Cerviceki. Lessy ametist vabastamine tõi kaasa ajakirjanduse ja president Václav Klausi terava kriitika valitsuse aadressil.
 Eestis valiti Rakvere uueks linnapeaks Toomas Varek.
 Eesti rahvuslik lennukompanii Estonian Air lõpetas oma töötajatega sõlmitud kollektiivlepingu, tuues põhjuseks, et selle tingimused ei vasta tänasele turuolukorrale.

30. august

 Ameerika Ühendriikides Florida osariigis Tampas toimunud Vabariikliku Partei valimiskongressil kinnitati Mitt Romney ametlikult Vabariikliku Partei presidendikandidaadiks 2012. aasta presidendivalimistel.
 Egiptuse president Muḩammad Mursī saabus visiidile Iraani pealinna Teherani, olles esimene Egiptuse riigipea, kes Iraani pärast 1979. aasta islamirevolutsiooni külastab. Teheranis peetud kõnes avaldas Mursī esimest korda avalikult toetust Süüria ülestõusnutele ja kritiseeris teravalt president Bashār al-Asadi režiimi tegevust.
 Ghana valitsev Rahvusdemokraatlik Kongress valis oma kandidaadiks detsembris toimuvatel presidendivalimistel praeguse ajutise riigipea John Dramani Mahama.
 Indias Gujarāti osariigis põrkasid peatselt pärast õhkutõusmist kokku kaks MI-17 tüüpi sõjaväehelikopterit, hukkus üheksa helikopterite pardal viibinud sõjaväelast.
 Mehhiko valimiskohus tunnistas alusetuks presidendivalimistel kaotanud kandidaadi Andrés Manuel López Obradori kaebuse, mille kohaselt saavutas tema rivaal Enrique Peña Nieto valimisvõidu endale raha abil hääli ostes.
 Saksamaa liidukantsler Angela Merkel koos teda saatva äridelegatsiooniga alustas kahepäevast ametlikku visiiti Hiinas. Visiidi esimesel päeval allkirjastas Hiina lepingu ettevõttelt Airbus 50 lennuki ostmiseks. Tehingu koguväärtus on 3,5 miljardit USA dollarit.
 Suurbritannia pealinnas Londonis algasid 2012. aasta paraolümpiamängud.
 Ukraina Harkivi oblasti volikogu andis vene keelele kohaliku keele staatuse. Otsuse poolt hääletas 98 volikogu liiget, vastu oli vaid 3 volikogu liiget. 
 Eesti president Toomas Hendrik Ilves võttis vastu Taani suursaadiku Søren Kelstrupi, Belgia suursaadiku Marc Thunuse, Omaani suursaadiku Abdul Aziz Bin Abdullah Bin Zahir Al-Hinai ja Nigeeria suursaadiku Frank Ngozi Isohi volikirjad.
 XII Riigikogu kiitis teisel lugemisel lõplikult heaks Eesti liitumise Euroopa stabiilsusmehhanismiga. Otsuse poolt oli 59 Riigikogu liiget, vastu hääletas 34.

31. august

 Angolas toimusid parlamendi- ja presidendivalimised.
 Armeenia teatas diplomaatiliste suhete katkestamisest Ungariga. Põhjuseks sai asjaolu, et Ungaris armeenlase tapmise eest eluaegse vanglakaristuse saanud Aserbaidžaani ohvitser Ramil Safarov anti välja Aserbaidžaanile, kus talle vaatamata varasematele lubadustele karistus täitmisele pöörata kohe riiki saabumisel armu anti.
 Filipiinidele kuuluva Samari saare lähistel toimus kohaliku aja järgi kell 20.47 7,6-magnituudise võimsusega maavärin, mis põhjustas väikeseid kahjustusi majadele, teedele ja sildadele. Hukkus üks ja vigastada sai veel üks inimene. Maavärina tagajärjel tekkinud hiidlaine osutus väikeseks ja kahjustusi ei tekitanud.
 Poola lennuvägi andis NATO Baltimaade õhuturbemissiooni järgmiseks neljaks kuuks üle Tšehhi lennuväele.
 Saksamaal Frankfurdi lennujaamas toimus lennukompanii Lufthansa töötajate kaheksatunnine streik, millega nõuti töö- ja palgatingimuste parandamist.
 Suurbritannias Londonis toimunud kohtuprotsessil saavutas Venemaa miljardär Roman Abramovitš võidu oma konkurendi Boriss Berezovski üle. Berezovski oli süüdistanud Abramovitšit, et viimane sundis teda ähvarduste abil müüma oma osalust naftafirmas Sibneft, kuid kohus ei leidnud süüdistusele piisavaid tõendeid.
 Türgis avalikustati, et kõrghariduse eest vastutav ametkond valmistab ette kava kõrgkoolidest Atatürgi põhimõtteid ja Türgi revolutsiooni ajalugu käsitleva õppeaine kaotamiseks, mis lisati õppekavadesse 1981. aasta kõrgekooliseadusega.
 Eestis andis ametivande Tartu Ülikooli uus rektor Volli Kalm.
 Eesti peaminister Andrus Ansip viibis ringsõidul Tartumaal.
 Kaitseliidu senine ülem kolonelleitnant Raivo Lumiste andis organisatsiooni juhtimise üle senisele Kaitseliidu peastaabi ülemale kolonel Kajari Klettenbergile.

 2012-08